রাষ্ট্রীয় শোক থাকলেও স্থগিত হচ্ছে না এইচএসসি: পরীক্ষা নিয়ন্ত্রক

সিবিএন ডেস্ক :

রাজধানীর উত্তরায় মাইলস্টোন স্কুল অ্যান্ড কলেজ ক‍্যাম্পাসে বাংলাদেশ বিমান বাহিনীর একটি প্রশিক্ষণ যুদ্ধবিমান বিধ্বস্ত হয়ে বড় ধরনের হতাহতের ঘটনা ঘটেছে। এ ঘটনায় গভীর শোক প্রকাশ করে আগামীকাল মঙ্গলবার (২২ জুলাই) এক দিনের রাষ্ট্রীয় শোক ঘোষণা করেছে সরকার। সোমবার (২১ জুলাই) বিকেলে প্রধান উপদেষ্টার প্রেস উইং থেকে পাঠানো এক প্রেস বিজ্ঞপ্তিতে এ তথ্য জানানো হয়।

রাষ্ট্রীয় শোকের ঘোষণার পর দেশজুড়ে শোকের ছায়া নেমে এলেও শিক্ষার্থীদের মধ্যে মঙ্গলবারের এইচএসসি পরীক্ষাগুলো নিয়ে তৈরি হয় অনিশ্চয়তা। তবে শিক্ষা বোর্ডের পক্ষ থেকে নিশ্চিত করা হয়েছে—পরীক্ষা পূর্বনির্ধারিত সময়সূচি অনুযায়ী যথারীতি অনুষ্ঠিত হবে।

ঢাকা মাধ্যমিক ও উচ্চ মাধ্যমিক শিক্ষা বোর্ডের পরীক্ষা নিয়ন্ত্রক অধ্যাপক এস এম কামাল উদ্দিন হায়দার সাংবাদিকদের জানান, “এখন পর্যন্ত এইচএসসি পরীক্ষা স্থগিতের কোনো সিদ্ধান্ত নেওয়া হয়নি। তাই পূর্বঘোষিত সময়সূচি অনুযায়ী আগামীকালকের পরীক্ষা অনুষ্ঠিত হবে।”

জানা গেছে, মঙ্গলবার (২২ জুলাই) এইচএসসি পরীক্ষার্থীদের জন্য অনুষ্ঠিত হবে:

রসায়ন (তত্ত্বীয়) দ্বিতীয় পত্র

ইসলামের ইতিহাস ও সংস্কৃতি দ্বিতীয় পত্র (মানবিক শাখা)

ইতিহাস দ্বিতীয় পত্র / গৃহ ব্যবস্থাপনা ও পারিবারিক জীবন দ্বিতীয় পত্র

উৎপাদন ব্যবস্থাপনা ও বিপণন দ্বিতীয় পত্র

সরকারের শোক ঘোষণা সত্ত্বেও চলমান এইচএসসি পরীক্ষায় কোনো বিঘ্ন না ঘটাতে শিক্ষা মন্ত্রণালয় এবং বোর্ডগুলো সচেষ্ট রয়েছে বলে জানা গেছে।

শেষ খবর পাওয়া পর্যন্ত দুর্ঘটনার কারণ অনুসন্ধানে একটি উচ্চপর্যায়ের তদন্ত কমিটি গঠন করা হয়েছে।