স্থগিত হওয়া এইচএসসি পরীক্ষার পরিবর্তিত সূচি প্রকাশ

স্থগিত হওয়া এইচএসসির পরীক্ষার পরিবর্তিত সূচি প্রকাশ করা হয়েছে। এতে স্থগিত হওয়া সব পরীক্ষার জন্য নতুন তারিখ ঘোষণা করা হয়েছে।

বুধবার (২৩ জুলাই) আন্তঃশিক্ষা বোর্ড পরীক্ষা নিয়ন্ত্রক কমিটির আহ্বায়ক ও ঢাকা বোর্ডের পরীক্ষা নিয়ন্ত্রক অধ্যাপক এস এম কামাল উদ্দিন হায়দারের স্বাক্ষরিত এক বিজ্ঞপ্তিতে এ তথ্য জানানো হয়েছে।

বিজ্ঞপ্তিতে বলা হয়েছে, ২২ জুলাইয়ের পরীক্ষা ১৭ আগস্ট এবং ২৪ জুলাইয়ের পরীক্ষা ১৯ আগস্ট নেওয়া হবে। এছাড়া বন্যার কারণে গত ১০ জুলাই কুমিল্লা বোর্ডের স্থগিত পরীক্ষাগুলো ১২ আগস্ট নেওয়া হবে। আর গোপালগঞ্জে সংঘর্ষে ঘটনায় গত ১৭ জুলাই জেলার এইচএসসি পরীক্ষা স্থগিত করা হয়েছিল। জেলার এ দিনের পরীক্ষা ১৪ আগস্ট অনুষ্ঠিত হবে।

বিজ্ঞপ্তিতে লিখিত পরীক্ষার তারিখ পিছিয়ে যাওয়ায় ব্যবহারিকও পেছানো হয়েছে। এতে বলা হয়েছে, ২১ আগস্ট থেকে ব্যবহারিক পরীক্ষা শুরু হবে। আগামী ৩ সেপ্টেম্বর পর্যন্ত এটি চলবে।

এর আগে শিক্ষা উপদেষ্টা চৌধুরী রফিকুল আবরার (সি আর আবরার) জানান, স্থগিত হওয়া পরীক্ষা কবে হবে তা এখনো সিদ্ধান্ত হয়নি। তবে এ পরীক্ষা একই দিনে সকাল-বিকাল নেওয়া হবে। এরমধ্যে ২২ জুলাইয়ের পরীক্ষা সকালে এবং ২৪ জুলাইয়ের পরীক্ষা বিকেলে অনুষ্ঠিত হবে।

শিক্ষা উপদেষ্টা বলেন, স্থগিত হওয়া দুই পরীক্ষা কবে হবে তা বিজ্ঞপ্তির মাধ্যমে জানিয়ে দেওয়া হবে।

এর আগে সোমবার (২১ জুলাই) রাতে তথ্য ও সম্প্রচার মন্ত্রণালয়ের উপদেষ্টা মাহফুজ আলম তার ফেসবুক পোস্টে লেখেন, শিক্ষা উপদেষ্টার সঙ্গে তার বৈঠকে এইচএসসি পরীক্ষা স্থগিতের সিদ্ধান্ত নেওয়া হয়েছে। পরে রাত সাড়ে ৩টার দিকে তথ্য ও সম্প্রচার মন্ত্রণালয়ের জনসংযোগ কর্মকর্তা মো. মামুন অর রশিদ সংবাদমাধ্যমকে বিষয়টি নিশ্চিত করেন।

তিনি বলেন, মাইলস্টোন স্কুলে বিমান দুর্ঘটনায় হতাহতের প্রেক্ষিতে মঙ্গলবারের এইচএসসি ও সমমানের পরীক্ষা স্থগিতের সিদ্ধান্ত নেওয়া হয়েছে। বিষয়টি তথ্য উপদেষ্টাকে নিশ্চিত করেছেন শিক্ষা উপদেষ্টা।

উল্লেখ্য, সোমবার দুপুরে রাজধানীর উত্তরার দিয়াবাড়িতে মাইলস্টোন স্কুল অ্যান্ড কলেজ ক্যাম্পাসে বিমানবাহিনীর একটি যুদ্ধবিমান বিধ্বস্ত হয়। এতে শেষ খবর পাওয়া পর্যন্ত ৩১ জন নিহত এবং শতাধিক আহত হয়েছেন।

এই ঘটনায় মঙ্গলবার (২২ জুলাই) একদিনের জন্য জাতীয় শোক ঘোষণা করা হয়। তবে শোকের মধ্যেই এইচএসসি ও সমমানের পরীক্ষা হবে বলে প্রথমে সিদ্ধান্ত নেয় শিক্ষা মন্ত্রণালয়। এতে সমালোচনার ঝড় ওঠে সামাজিক যোগাযোগমাধ্যমে। পরে মধ্যরাতে পরীক্ষা স্থগিতের ঘোষণা দেওয়া হয়। এইচএসসি ও সমমানের পর মঙ্গলবার সকালে জাতীয় বিশ্ববিদ্যালয়ের অধীনে আজকের সব পরীক্ষাও স্থগিত করা হয়েছে।